Vuodenvaihteen jälkeen pienillä tuottajilla on mahdollisuus tarjota juomiaan yksittäisiin Alkoihin, kun aiemmin monilta tuotteilta on vaadittu valtakunnallista kattavuutta. Tällä hetkellä kotimaisten pienpanimo-oluiden osuus Alkon vuosimyynnistä on noin kuusi prosenttia.

Pienpanimotuotteiden tuloa laajemmin Alkon valikoimiin odotellaan melko maltillisesti alan yrityksissä. Alko lisää vuodenvaihteessa pienten yritysten tuotteiden mahdollisuuksia päästä myymälöiden hyllyille uusilla tilausvalikoimaluokituksillaan.

Juomien tuottajat voivat jatkossa tarjota Alkolle vain paikallisesti saatavia tuotteita. Yrittäjä voi itse valita 1–10 myymälää, joihin tuotteita tarjotaan. Tilausvalikoimaan pääsemisestä peritään yrittäjältä sadan euron maksu. Myymälät voivat tämän jälkeen itse harkita, otetaanko juoma hyllytuotteeksi vai pelkästään erikseen tilattavaksi tuotteeksi.

Aiemmin Alko vaatinut, että useimmilla tuotteilla pitää olla valtakunnallinen kattavuus, mikä on käytännössä torpannut monen pienen toimijan mahdollisuudet saada tuotteita Alkon hyllyille.

"Yleensä yhteistyö ei ole toiminut"

Pienpanimoissa uudistus otetaan vastaan ristiriitaisin tuntein. Toisaalta uusi myyntikanava yli 4,7 prosenttia alkoholia sisältäville juomille nähdään hyvänä, mutta uudistuksen toimiminen käytännössä arveluttaa vielä monia yrittäjiä.

Vajaa vuosi sitten ensimmäiset oluensa myyntiin saanut kuopiolainen Iso-Kallan Panimo on tarjoamassa oluitaan Alkoihin.

Olemme tähän uudistukseen niin tyytyväisiä, kuin alkoholimonopolissa voi olla. Mika Silajärvi

– Varsinkin, jos tuotteen saisi pysyvämmin hyllyyn, se kuulostaisi hyvältä. Uskon, että ainakin Kuopion seudulla Alkot ottaisivat mieluusti paikallisia tuotteita hyllyvalikoimaan, sanoo Iso-Kallan Panimon panimomestari Pasi Pelkonen.

Toisessa kuopiolaisessa olutta valmistavassa yrityksessä, Alahovin Viinitilalla ollaan uudistuksen suhteen epäilevämpiä. Panimotuotteiden tarjoamista vasta harkitaan, koska Alkon kanssa on ainakin aikaisemmin ollut todella vaikea löytää yhteistä säveltä.

– Yleensä se (yhteistyö) ei ole toiminut toivotusti, Alahovin Viinitilan yrittäjä Risto Hallman sanoo.

Uuteen tilausvalikoimaan aikoo tarjota juomiaan myös esimerkiksi jyväskyläläinen Hiisi-panimo.

– Olemme tähän uudistukseen niin tyytyväisiä kuin alkoholimonopolissa voi olla. Kaikki myönnytykset ovat hyvä asia, yrittäjä Mika Silajärvi muotoilee.

Suoramyynnin salliminen yhä pienpanimoiden ykköstavoite

Pienpanimoliiton puheenjohtaja ja porilaisen Beer Hunter´s -panimon yrittäjä Mika Heikkinen toivoo, että uudistus toimisi mahdollisimman hyvin ja kotimaiset lähioluet löytäisivät tiensä entistä paremmin Alkon hyllyille. Yrittäjille olisi kuitenkin tärkeämpää tuotteiden suoramyynnin salliminen.

– En tiedä onko tämä Alkon uudistus pelkkä hyvitys valtion puolelta, kun suoramyyntiä ei ole sallittu, mutta toivottavasti se ei ole, Heikkinen kuittaa.

Alkon valikoimissa on tänä vuonna ollut noin 60 erilaista kotimaista pienpanimo-olutta. Tuotteiden osuus oluen kokonaismyynnistä on noin kuusi prosenttia. Varsinaista kasvutavoitetta yhtiö ei ole määrittänyt.

Alkolla on ollut jo muutaman vuoden tapana ottaa helmikuussa valikoimiinsa erikoiserä suomalaisia käsityöläisoluita.